***PLANI STRATEGJIK 2018 -2020 I DREJTORISË SË AUDITIMIT TË BRENDSHËM NË OPERATORIN E SISTEMIT TË TRANSMETIMIT Sh.a.***

* **Hyrje**

Operatori i Sistemit të Transmetimit - sh.a., është Shoqëri Aksionere me kapital shtetëror dhe e zhvillon veprimtarinë në përputhje me Ligjin nr. 9901 datë 14.04.2008 “Për tregtarët dhe shoqëritë tregtare”, i ndryshuar, VKM nr. 797 datë 04.12.2003 “Për krijimin e Operatorit Sistemit Transmetimit” si dhe Statutit. Veprimtaria kryesore e OST është transmetimi i energjisë elektrike, drejtimi dhe menaxhimi i integruar për funksionimin e qëndrueshëm të sistemit të transmetimit si dhe import-eksporti i energjisë elektrike.

OST garanton kapacitetet e nevojëshme transmetuese për:

* furnizimin e pa ndërprerë me energji elektrike të nënstacioneve të sistemit të shpërndarjes dhe konsumatorëve të energjisë elektrike të lidhur direkt në rrjetin e transmetimit,
* transmetimin e energjisë elektrike të prodhuar nga burimet e vendit,
* si dhe për tranzitet dhe shkëmbimet e nevojëshme me vendet e rajonit.

OST zhvillon sistemin e transmetimit në përputhje me kërkesat afatgjata të furnizimit të vendit me energji elektrike, me planet e zhvillimit të burimeve të reja të energjisë elektrike dhe koordinon zhvillimin e rrjetit të interkoneksionit me vendet fqinjë. OST dispeçeron sistemin elektroenergjetik nëpërmjet menaxhimit të flukseve të energjisë në sistem duke marrë parasysh realizimin e të gjitha shërbimeve ndihmëse që lidhen me qëndrueshmërinë e sistemit si dhe shkëmbimet me sistemet e tjera.

Drejtoria e Auditimit të Brendshëm është pjesë e strukturës organizative të OST sh.a. në vartësi direkte të Këshillit Mbikqyrës.

* **Qëllimi i Planit Strategjik dhe Misioni i DAB**

**Qëllimi** i Planit Strategjik është përdorimi me sa më shumë efektivitet i burimeve të auditimit duke njohur thellë veprimtarinë dhe sistemet që kontribojnë në kontrollin e brendshëm dhe raportimin financiar të subjekteve që auditohen dhe mbi bazën e të cilave është përcaktuar metoda e auditimit për të qenë Efiçentë, Efektivë dhe Shtuesë vlere në subjektin që është programuar për tu audituar.

Nëpërmjet Planit Strategjik përcaktohet puna që do të ndërmerret nga ana e DAB në OST sh.a si dhe mbulimi i risqeve kryesore gjatë një periudhe 3 vjeçare.

Plani strategjik i AB është përgatitur mbi bazë risku dhe duke respektuar frekuencën e auditimit ku e tërë puna e auditimit të brendshëm është programuar që të fokusohet në sistemet dhe fushat e tyre duke rekomanduar shtimin e kontrolleve të brendëshme aty ku veprimtaria e subjekteve që auditohen nuk bëhet siç duhet ose siç është parashikuar në aktet ligjore e nënligjore.

Plani strategjik 2018-2020 është hartuar duke kuptuar e njohur më parë strukturën organizative të subjekteve që janë programuar për tu audituar, mjedisin ku operojnë dhe risqet kryesore me të cilat përballen.

Për të rritur ndikimin e AB-së dhe për t’i shtuar vlerë arritjes së objektivave të organizatës nëpërmjet aktivitetit të AB-së, duhet të bashkërendohen objektivat e AB-së me objektivat e përgjithshme strategjike të organizatës. Kjo kërkon që Plani Strategjik i AB-së të jetë në të njëjtën linjë me Planin Strategjik të organizatës, si dhe që ai të përputhet me objektivin e përgjithshëm të organizatës. Plani Strategjik mbulon jo vetëm përparësitë për auditimet në vitet e ardhëshme, por gjithashtu edhe temat e lidhura me burimet (financiare dhe materiale) dhe zhvillimin profesional të stafit të AB-së.

**Misioni** i DAB në OST sh.a është të japë siguri objektive dhe të pavarur si dhe shërbime konsulence, i krijuar që të shtojë vlerën dhe të përmirësojë funksionimin e Shoqërisë.

DAB ndihmon Shoqërinë të përmbushë objektivat e veta duke ofruar një trajtim sistematik dhe të disiplinuar, për vlerësimin dhe përmirësimin e efektivitetit të proceseve të menaxhimit të riskut, kontrollit dhe qeverisjes në Departamentet, Drejtoritë dhe Njësitë e varësisë.

* **Organizimi i DAB dhe Kuadri ligjor**

Drejtoria e AB në OST sh.a përbëhet nga 5 punonjës dhe është në varësi të Këshillit Mbikqyrës të Shoqërisë.

Drejtoria përbëhet :

Drejtori - 1

Auditues - 4

Kuadri Ligjor i funksionimit të DAB :

* Ligji Nr.114 datë 22.10.2015 “Për auditimin e brendshëm në sektorin publik”.
* VKM nr 83 datë 03.02.2016 “Për miratimin e kritereve të krijimit të njësive të auditimit të brëndshëm në sektorin publik”.
* Urdhëri i Ministrit të Financave nr.100 datë 25.10.2016 “Për miratimin e manualit të auditimit të brëndshëm në sektorin publik”.
* Urdhëri i Ministrit të Financave nr.86 datë 10.12.2015 “Për miratimin e Kodit të Etikës për audituesit e brendshëm në sektorin publik”
* Karta e Auditimit të Brendshëm miratuar me VK.Mbikqyrës nr 1, dt 16.02.2017.
* Rregullorja e Drejtorisë së Auditimit të Brendshëm miratuar me VK.Mbikqyrës nr 15, dt 14.04.2017.
* **Objektiviat strategjik**

Nisur nga sa më sipër, objektivat e punës së DAB janë:

* Kryerja e veprimtarisë së pavarur objektive dhe të bazuar në identifikimin, vlerësimin dhe menaxhimin e riskut.
* Të ndihmojë menaxhimin e OST-së, në arritjen e qëllimeve dhe objektivave të tyre, duke përmirësuar sistemet e njësisë.
* Të minimizojë mundësitë për mashtrim, shpërdorim, abuzim dhe keqpërdorim të fondeve.
* Të ndikojë dhe ndihmojë punonjësit në përmirësimin e performancës së përgjithshme të punës dhe në zbatimin e rregullave dhe kontrolleve të vendosura.
* Të vlerësojë dhe japë rekomandime për përdorimin me kursim, dobi dhe frytshmëri të burimeve financiare dhe njerëzore nga ana e Shoqërisë.
* Të vlerësojë dhe japë rekomandime për shkallën në të cilën rezultatet e programeve të subjekteve të audituar takohen me objektivat e tyre.
* Të vlerësojë dhe japë rekomandime për pajtueshmërinë e veprimtarisë së Shoqërisë me legjislacionin në fuqi.
* **Identifikimi i subjekteve**

Për periudhën 2018 – 2020 janë planifikuar për auditim gjithsej 8 objekte nga të cilat 7 janë auditime të plota dhe OST Aparati është ndarë në 7 fusha të cilat janë auditime të pjesshme (Drejtoritë dhe Departamentet e Aparatit). Pra janë identifikuar gjithsej 14 Objekte dhe fusha për auditim.

Nga 8 Objekte 5 janë vlerësuar me risk të mesëm dhe 3 janë vlerësuar me risk të ulët (tek Aparati i OST janë 7 departamente dhe Drejtori të cilat kanë vlerësimin e tyre të riskut në tabelën bashkëlidhur).

Në planifikimin e veprimtarive audituese për vitet 2018 – 2020 është parashikuar që frekuenca e auditimit për 8 objekte, ku aparatin e kemi ndarë në 7 fusha kryesore sipas Drejtorive dhe Departamenteve, të jetë jo më shumë se një herë në tre vjet, për subjekte me risk të ulët dhe njëherë në vit ose në dy vjet për subjekte me risk të mesëm.

Auditimet janë programuar të pjesshme dhe të plota mbi bazë sistemi.

* **Identifikimi i fushave /sistemeve prioritare**

Përcaktimi dhe kategorizimi i universit të auditimit, i cili përbëhet nga disa sisteme për t’u audituar, nga ana e DAB është bërë duke u njohur me veprimtarinë e njësisë publike. Kjo është bërë, duke identifikuar dhe rishikuar të gjithë sistemet e përdorura nga njësia me qëllim që të sigurohet se të gjitha objektivat dhe veprimtaritë e Shoqërisë janë përfshirë në këtë proces.

Në identifikimin e sistemeve kyçe për t’u audituar, nga ana e DAB janë marrë në konsideratë informacionet e periudhave të mëparshme, raportet e mëparshme të auditimeve si dhe këshillimi me drejtuesit e njësisë.

* **Identifikimi dhe vlerësimi i risqeve**

Risku është mundësia e ndodhjes së një ngjarje të caktuar, e cila do të ndikonte negativisht në arritjen e objektivave të Shoqërisë.

Vlerësimi i riskut është bërë me shqyrtimin e faktorëve të cilët kanë mundësinë më të madhe për të shkaktuar një ngjarje të papritur dhe duke u dhënë prioritet gjithashtu dhe fushave të cilat kanë mundësinë më të lartë për të patur një ndikim negativ nga ndodhja e kësaj ngjarjeje.

Identifikimi dhe vlerësimi i riskut në Objektet dhe fushat e planifikuara për Auditim në këtë Plan Strategjik, është bërë përgjithësisht, duke u bazuar në eksperiencën e auditimeve të kaluara.

* **Kufizimet e Auditimit**

Gjatë periudhës, objekt i këtij plani, mund të ketë kufizime të ndryshme për shkak të ndryshimeve strukturore të Shoqërisë, Auditimeve të zhvilluara nga Kontrolli i Lartë i Shtetit si dhe kërkesave të Menaxhimit për auditime jashtë planit ose kërkesa për konsulencë.

Gjithashtu si kufizime të tjera mund të rendisim :

* Angazhimin e audituesve në punë operative të institucionit.
* Konfliktin e Interesit.
* Paragjykimet e stafit të njësisë që auditohet dhe ushtrimi i opinionit të tyre tek audituesit nëpërmjet ndërhyrjeve.
* **Prioritet për vitet (1+2)**

Për periudhën 3 vjeçare, prioritet do të jetë auditimi me bazë risku i të gjitha subjekteve dhe fushave të Shoqërisë, implementimi i Legjislacionit të ri të Auditimit të Brendshëm, përmirësimi i kapaciteteve të Drejtorisë nëpërmjet trajnimit të vazhdueshëm.

Një tjetër Prioritet në punën audituese për vitet 2018-2020 do të jetë identifikimi dhe menaxhimi i riskut në kontrollet e brendëshme të subjekteve që auditohen nëpërmjet rekomandimeve dhe ndjekjes së zbatimit të tyre.

Si përfundim, Drejtoria e AB do të fokusohet në informimin në kohë të menaxhimit për rritjen e risqeve që vijnë nga mos përfshirja në planveprimet e subjeketeve që auditohen të rekomandimeve të lëna nga auditimi.

**DREJTORI I DREJTORISË SË AUDITIMIT TË BRENDSHËM**